রাত ১:৪৫। পাওয়ার কাট হওয়ার কথাই ছিল। কিন্তু এমন সাবধানবাণী জারি হওয়ার কথা ছিল কি?
আন্তর্জাতিক সংবাদমাধ্যম ‘মিরর’-এ প্রকাশিত প্রতিবেদন অনুযায়ী, মার্কিন যুক্তরাষ্ট্রের ফ্লোরিডা স্টেটের লেক ওয়র্থ শহরে নগর কর্তৃপক্ষ ফেসবুক মারফত সম্প্রতি এই মর্মে নির্দেশ জারি করে যে, রাত পৌনে দু’টো নাগাদ পাওয়ার কাট হবে, এই সময়ে কবর থেকে জোম্বিরা উঠে আসতে পারে। এই মর্মে শহরবাসীকে সাবধান করা হচ্ছে।
মার্কিন গণসংস্কৃতিতে জোম্বি বা কবর থেকে উঠে আসা পচা-গলা দেহওয়ালা ভূতের দাপট খুবই বেশি। জনপ্রিয় সাহিত্য থেকে শুরু করে হলিউড সুনেমা— জোম্বিদের দাপট সর্বত্র। মার্কিন গণসংস্কৃতি এ কথাও বলে যে, তেমন দুর্যোগ ঘটলে ‘জোম্বি অ্যাপোক্যালিপ্স’ শুরু হয়ে যেতে পারে। এর সাদা বাংলা অর্থ হল— কবর ফুঁড়ে গণহারে বেরিয়ে আসবে পচাগলা দেহ নিয়ে দলে দলে জোম্বি। 
গণসংস্কৃতিতে যত দাপটই থাক, প্রশাসনিক স্তরে জোম্বি অ্যালার্ট জারি হওয়ার ঘটনা মার্কিন সংস্কৃতিতেও বিরল। 
পাওয়ার কাট অবশ্য ২৭ মিনিটেই মিটে যায়। এই সময়ে কবর থেকে কোনও জোম্বি বেরিয়ে এসেছে বলে জানা যায়নি। নগর কর্তৃপক্ষ অবশ্য লাজুক লাজুক ভাব দেখিয়ে ফেসবুক পোস্টে ক্ষমাও চেয়েছে।